ท่องเที่ยวแห่แลกเงิน 5เดือนยอดพุ่ง50%
ธปท.เผยท่องเที่ยวฮิต ดันยอดรับแลกเปลี่ยนเงิน 5 เดือน เพิ่มกระฉูดกว่า 50%
3 ก.ย. 2558

ธปท.เผยท่องเที่ยวฮิต ดันยอดรับแลกเปลี่ยนเงิน 5 เดือน เพิ่มกระฉูดกว่า 50% 
ธนาคารแห่งประเทศไทย (ธปท.) รายงานว่า สิ้นเดือน ส.ค.ที่ผ่านมา มีร้านรับแลกเปลี่ยนเงินตราต่างประเทศ (Money Changer) ทั่วประเทศ 1,738 แห่ง เพิ่มขึ้น 146 แห่งจากเดือน ม.ค. 2558 ส่วนใหญ่จะขยายในกรุงเทพฯ และจังหวัดท่องเที่ยว อาทิ ภูเก็ต พัทยา ชลบุรี เชียงใหม่ เป็นสำคัญ
ทั้งนี้ หากเทียบกับต้นปี 2558 เขตภาคกลางมีร้านรับแลกเปลี่ยน 824 แห่ง เพิ่มขึ้น 69 แห่ง ส่วนใหญ่ 452 อยู่ในเขต กทม. ในเขตภาคใต้มี 777 แห่ง เพิ่มขึ้น 67 แห่ง ส่วนใหญ่ 443 แห่ง อยู่ใน จ.ภูเก็ต เขตภาคเหนือมี 107 แห่ง เพิ่มขึ้น 6 แห่ง ส่วนใหญ่ 65 แห่ง อยู่ใน จ.เชียงใหม่ และในเขตอีสานมี 30 แห่ง เพิ่มขึ้น 4 แห่ง ส่วนใหญ่อยู่ใน จ.อุดรธานี และขอนแก่น จังหวัดละ 9 แห่ง
ด้านปริมาณการซื้อและขายเงินตราต่างประเทศของร้านรับแลกเงิน ณ สิ้นเดือน พ.ค. พบว่า มีการซื้อเงินตราต่างประเทศ 464.7 ล้านเหรียญสหรัฐ เพิ่มขึ้น 163.2 ล้านเหรียญสหรัฐ หรือ 54.12% จากต้นปี ขณะที่มีการขายเงินตรารวม 461.3 ล้านเหรียญสหรัฐ เพิ่มขึ้น 161.4 ล้านเหรียญสหรัฐ หรือ 53.8% จากต้นปี ถือว่าเป็นไปตามความต้องการใช้เงินตราต่างประเทศเพื่อการท่องเที่ยวและเดินทางไปต่างประเทศเป็นสำคัญ โดยเดือน ก.ย.นี้ ธปท.ได้เปิดให้ผู้สนใจยื่นขออนุญาตรับแลกเปลี่ยนเงินตราต่างประเทศได้เพิ่มเติมอีก